
Scurt istoric 


mplasată „în mijlocul unui adevărat templu al naturii, în 

locuri cum nu se poate mai prielnice pentru meditaţie şi 

reculegere”, precum menţiona inspirat vrednicul de 
amintire preot paroh Ştefan Udrescu, Biserica «Sf. loan Botezătorul» 
din Gura Stănceştilor se integra unui vechi aşezământ religios 
constituit din: schitul înălțat pe un monticol, un cimitir (acum, 
dispărut) şi locaşul de cult situat pe liziera de est a pădurii Trivale 
Consemnată în documente încă din 20 ianuarie 1698, biserica 
fusese edificată, cu certitudine, într-o epocă anterioară, de vreme ce, 
la data menţionată, „rămăsese de multă vreme pustie, fiind 
ameninţată cu dărâmarea”, Marin Ungurelu, considerat unul dintre 
ctitorii săi, închinând-o Mănăstirii Trivale „cu tot locul dimprejurul ei”. 
[Arhivele Statului — M-rea Trivale, pachet XIV, d. 1] 

Din perspectivă istorică, geneza Bisericii «Sf. loan 
Botezătorul» la sfârşitul secolului al XVII-lea reprezintă un important 
suport informaţional al ipotezei susţinute de către unii cercetători 
locali, potrivit cărora obiectivul menţionat în document ar fi fost 
edificat la începutul secolului al XVII-lea, şi că, „şubrezindu-se, din 
pricina curgerii anilor şi a lipsei de grijă a oamenilor”, ar fi fost 
demolat post 1698. Se consemnează, de asemenea, exclusiv pe 
baza tradiţiei orale, existenţa unui locaş de cult intermediar, sub 
raport cronologic, între biserica atestată documentar şi cea actuală. 

Amplasamentul acestei biserici a fost pe „Colina pompierilor”, 
comanditarii renunțând la vechea vatră afectată periodic de 
deversarea pârâului Trivale; potrivit pisaniei, „La anul 1728, aprilie 
10, s-a clădit biserica de lemn cu numele «Sf. loan Botezătorul», 
unde se găseşte Foişorul de foc.”. 

Degradându-se continuu, datorită infiltrării apei prin 
acoperişul de şindrilă, cu consecinţe previzibile asupra materialului 
lemnos din care fusese construită, biserica aflată într-o stare de 
conservare deplorabilă va fi refăcută din temelie, pe amplasamentul 
inițial, amenajat prin drenarea adecvată a terenului, în anul 1806, cu 

„osârdia lui Hagi Matei Ţăcălie, care dovedise reale disponibilităţi 
ctitoriceşti, prin construirea „pe cheltuiala sa” a locaşurilor de cult din 
Prundu (evident, o refacere, întrucât biserica figurează în Harta 
austriacă !) şi Vătăşeşti 

Enoria parohiei se plânge Episcopiei Argeşului, la 18 ianuarie 
1861, că „Lăcaşul a rămas neîncăpător, faţă cu sporirea populaţiei şi 
ar vrea să-l mărească.”. 

Abia, însă, spre sfârşitul secolului al XIX-lea, comunitatea 
parohială în accentuată creştere demografică, la îndemnul 
episcopului Ghenadie — neobositul iniţiator al construirii şi restaurării 
bisericilor din Eparhia Argeşului, decide demolarea şi refacerea pe o 
fundaţie extinsă a locaşului de cult, întrucât proporţiile reduse ale 
construcţiei, pe care vremea îşi pusese amprenta sa distructivă, nu 
asigurau capacitatea necesară pentru cuprinderea, în timpul 
slujbelor, a cât mai multor enoriaşi. 

Lucrările de edificare a bisericii vor începe în anul 1881, 
utilizându-se, în acest scop, şi materialele de construcţie rezultate 
din demolarea construcţiei anterioare. Din considerentele enunțate, 
obştea parohială a inclus printre comanditarii locaşului, pe episcopul 
Ghenadie, care va fi înfăţişat în tablourile votive consacrate 
ierarhului şi ctitorului anterior, Hagi Matei Ţăcălie. Intrată în uzul 
cultului la 18 decembrie 1888, după oficierea slujbei de sfințire, 
Biserica «Sf. loan Botezătorul» va corespunde, prin dimensiunile 
sale apreciabile (276 mp), necesităţilor comunităţii ortodoxe care 
gravita în jurul său. 

Construită din cărămidă prinsă în mortar de var, biserica este 
învelită cu tablă de fier plumbuită, fiind surmontată de turla 
Pantocratorului şi de turla de pe pronaos. De plan dreptunghiular, cu 
absidă semicirculară la altar şi pridvor închis pe latura vestică, 
construcţiei i se asigură lumina interioară, prin cele opt deschideri 
ale turlei Pantocratorului şi prin vitraliile de dimensiuni apreciabile 
(308x112 cm), reprezentând pe: «Maica Domnului cu Pruncul», 
«lisus Hristos», «Sf. loan Botezătorul», «Sf. Gheorghe» şi «Sf. 
Eustațiu Placid» 

Atmosfera de elevată religiozitate a interiorului este 
accentuată prin pictura murală în ulei realizată în stil realist, în anul 
1888, de către pictorul Costin Petrescu. Programul iconografic 
include tablouri compoziționale de dimensiuni considerabile 
constituite din scene biblice precum: «Intrarea în Ierusalim», «lisus 
prin grâu», «Coborârea de pe cruce», «Sărutul lui luda», «Tăierea 
capului Sf. loan Botezătorul» ş. a., scene care se remarcă prin 
armonia cromatică şi prin siguranţa desenului. 

Pisania existentă precizează etape definitorii din istoria 
acestui monument ecleziastic: „La anul 1728, aprilie 10, s-a clădit 
biserica de lemn (cu) numele Sf. loan Botezător(ul), unde se 
găseşte foişor(ul) de foc şi la anu(l) 1806, Hagi Matei Ţăcăli(e), 
văzând ruina biserici(i), a clădit-o pe aciest loc. În 1881, episcopul 
Eparhi(ei) Argeşiului, D. D. G(h)enadie 2, socotind mărimea 
enoari(ei), s-au îndemnat de duhul şi cu ajutoriu(l) Sfinti(i) Treimi, 
împreună cu epitropi(i) şi enoriea, a hotărât surparea cel(e)i 
vec(h)i, ridicarea din nou (la) care (a) ajiutat M. S. Regele 
Români(e)i, Carol 1, (în) ale cărui zile, s-a început şi s-a terminat, 
sub păstorirea iubitor(ului) de Dumnezeu episcop primul (c)titor. 
Osteneala a(u) dat: C. Enescu, G. Bănescu, M. Ionescu, Marin 
Ştefănescu, C. Zăvoian, O. Ionescu, C. Dumitrescu, N. Simionescu, 
J. Ştefănescu, S. Petrescu, George T. Lărescu, T. Tănăsiescu, M. 
Nicolop, alți buni creştini. Anu(D) 1888 s-a sfinţit decembri(e) 18, 
de (c)titor episcop G(h)enadie. ”. 

Menţinerea într-o stare de conservare corespunzătoare a 
monumentului a implicat efectuarea unor intervenţii succesive, în 
decursul anilor, cu preocuparea constantă de a nu se afecta 
aspectul iniţial al construcţiei. O operaţiune de amploare executată 
în anul 1914 a constat din: reînvelirea cu tablă de fier plumbuită, 
introducerea luminii electrice, pardosirea cu mozaic ornamentat, 
recondiţionarea picturii, repoleirea iconostasului cu foiţă de aur, 
înzestrarea cu sfeşnice, montarea a cinci vitralii, reparaţii în interior 
şi exterior, realizarea împrejmuirii din fier forjat şi beton, îmbrăcarea 

icoanelor împărăteşti şi a unor prăznicare de pe iconostas. 
Contravaloarea acestor operaţiuni a fost asigurată prin vânzarea 
unui teren donat bisericii de către Zinca Rădulescu din Piteşti şi prin 
colecte publice. 

Alte intervenţii se efectuează în anii: 1930 — consolidare prin 
subzidiri; 1934 — pardoseli cu scândură de brad, în altar; 1941 — 
consolidare prin tiranţi metalici, în urma cutremurului din 10 
noiembrie 1940, precum şi restaurarea picturii; 1947 — refacerea 
integrală a celor 34 de strane şi a tronului arhieresc din stejar 
sculptat; 1958 -— introducerea gazelor pentru încălzire. În cursul 
acţiunilor de restaurare şi conservare, o etapă decisivă s-a 
desfăşurat în perioada anilor 1966-1969, reparaţiile capitale 
implicând: consolidarea şarpantei acoperişului, repararea învelitorii 
de tablă şi a sistemului de colectare a apelor pluviale, montarea unui 
paratrăznet, vopsirea tâmplăriei şi înlocuirea geamurilor turlelor, 
refacerea instalaţiei electrice, repictarea plafonului pridvorului, dar şi 
„spălarea cu apă şi săpun” a picturii murale de către enoriaşi — 
operaţiune efectuată empiric, cu consecințe nefaste pentru 
conservarea scenelor biblice pictate. Ulterior, s-au construit trotuarul 
perimetral al bisericii şi aleile din incintă. 


Patrimoniul cultic 

iserica «Sf. loan Botezătorul» tezaurizează, în 
B..... său, obiecte de cult de o certă valoare 
cultural-artistică: discos de argint de 16 cm diametru, 

cu o inscripţie incizată pe bordură, menţionându-se donatorii şi anul 
confecţionării obiectului de cult: „Ghiorghi”, iar, în zona posterioară: 
„Leca, Niaga, Jioiţa; 1807”; linguriţă de argint aurit de 17,5 cm 
lungime inscripționată cu precizarea anului şi a comanditarilor: „1814. 
Ath(anasie), D<u>ms<itru> ?”; linguriţă de aur (15,20 gr) care 
prezintă inscripţia gravată: „Donat Bisericii Sf. loan-Piteşti. Ecaterina 
şi Petre Sucman <?>. 25 noembrie 1870”; o linguriţă din metal 
preţios cu coada terminată în cruce a fost donată de „Mina lonescu”, 
iar o cruce cu picior, care încadrează o cruce din lemn sculptat cu o 
remarcabilă minuţiozitate, având reprezentate câte şase scene 

biblice pe fiecare parte, provine de la un „Ştefan Mpelo<?>; o riza 
executată în anul 1914 şi aplicată pe copertele «Evangheliei» 
tipărite la Bucureşti, în 1911. 

Datând din anul 1888, icoanele împărăteşti de pe iconostas: 
«lisus Hristos», «Maica Domnului», «Sf. loan Botezătorul», 
«Naşterea Sf. loan Botezătorul», «Sf. Mucenic Dimitrie», «Sf. lerarh 
Nicolae» pictate în ulei pe blaturi masive de lemn, cu dimensiunile 
de 108x65 cm, prezintă, pe faţa principală, îmbrăcăminte de argint 
realizată în anii 1914-1915. 

Se conservă icoanele prăznicare cu dublă faţă: «Învierea 
Domnului» / «Naşterea Sf. loan Botezătorul», «Sf. loan 
Botezătorul» / «Sf. Mucenici Dimitrie şi Teodor Tiron» — cu 
dimensiunile de 39x31 cm, precum şi icoanele cu o singură faţă 
reprezentând pe: «lisus Hristos», «Maica Domnului», «Sf. loan 
Botezătorul», «Naşterea Sf. loan Botezătorul» şi «Sf Toader», «Sf. 
Mare Mucenic Dimitrie» şi «Sf. lerarh Nicolae», cu dimensiunile de 
20x15 cm 

Zestrea iconografică a bisericii include, printre altele, 
icoanele mici cu dublă faţă de pe iconostas, pictate în anul 1851, pe 
blaturi dimensionate 22,5x17,5 cm, atribuite renumitului zugrav 
piteştean Voicu, semnat pe icoana imaginând «Sfânta Treime» / «Sf. 
apostoli Petru şi Pavel», celelalte: «Botezul Domnului» / «Sf. Trei 
lerarhi», «Întâmpinarea Domnului» / «Sf. Filofteia», «Duminica 
Floriilor» / «Duminica Tomii», «Schimbarea la Faţă» / «Adormirea 
Precistei», «Înălţarea lui Hristos» / «Sf. Constantin şi Elena», 
«Naşterea Precistei» / «Înălţarea Sfintei Cruci», «Intrarea în 
biserică» / «Sf. voievozi Mihail şi Gavriil», «Sf. Antonie şi Eftimie cel 
Mare» / «Sf. Atanasie, Chiril şi Haralambie», «Sf. Ilie, Pantelimon şi 
Paraschiva» / «Sf. Teodor, Gheorghe şi Dimitrie», «Tăierea capului 
Sf. loan Botezătorul» / «Sf. Mina, Trifon şi Marina» — icoane în care 
prima scenă aparţine, probabil, lui Voicu zugrav, iar pictura de pe 
verso, unui alt zugrav din 1898, potrivit unor inscripţii. Un zugrav, 
Nicolae, este semnat pe icoana redând scenele biblice: «Pogorârea 
Sf. Duh» / «Duminica Orbului». 

Vestitul zugrav piteştean lie Petrescu semnează icoanele 
reprezentând pe «Sf. Mare Mucenic Dimitrie» [97x67 cm], în anul 
1865 şi «lisus Hristos» [96x58] în 1866, atribuindu-i-se, de 
asemenea, acestuia şi icoana «Sf. loan Botezătorul». Zugravul 
Nicolae loan pictează, în 1866, icoana prăznicară «Naşterea Sf. 
loan Botezătorul» / «Sf. Teodor Tiron» cu dimensiunile 96x58 cm 
Majoritatea celorlalte icoane sunt opera pictorului Costin Petrescu, 
autorul picturii murale din anul 1888. 

Patrimoniul  bibliofil al Bisericii «Sf. loan Botezătorul» 
cuprinde, printre altele, volumele: «Vivlos eniaysios apasan 
enklisiastikin akoluthian»  [Târgovişte, 1709], «Vivlos eniaysios tis 
ke anthekti kali-te» [Lipsca, 1761], «Triodion» [Bucureşti, 1768], 
«Mineie» [Râmnic, 1776-1780] tipărite prin grija mitropolitului 
Grigorie şi episcopului Filaret al Râmnicului; «Mineie» tipărite în 
limba greacă la Veneţia, în 1803-1804, de Nicolaeos Glikis; 
«Apostol» [Bucureşti, 1784], precum şi: «Pravilniceasca Kondică a 
Domnului Alexandru loan Ipsilant» [Bucureşti, 1841], «Învățăturile 
bunului şi credinciosului Domn al Ţării Româneşti Neagoe Basarab 
vvd către fiul său Teodosie vvd», apărute în tipografia Colegiului «Sf. 
Sava» din Bucureşti, în 1843; «Manuscris din Sfânta Elena», de 
Alexandru şi Scarlat Iorgulescu [Tipografia lui Eliade, Bucureşti, 
1846] şi altele. Dintre manuscrise, se înregistrează în patrimoniul 
bibliofil al parohiei: «Condica Parohiei Sf. loan» [1845] cuprinzând 
actele cu daniile făcute bisericii, precum şi trei pomelnice care 
datează din anii: 1838, 1843 şi 1899. 

Printre piesele _ritualice de o reală valoare artistică şi 
documentară, se păstrează: un Antimis din 1855, o cruce de lemn 
cu piedestal pictată de zugravul loan Nicolae la 29 martie 1879, o 
cruce de lemn îmbrăcată în metal filigranat, datată 1858. 

În Lapidariumul Muzeului judeţean Argeş, se conservă o 
stelă funerară datată 1780, cu dimensiunile de 41x35 cm, care 
provine de la Biserica «Sf. loan», având următorul text incizat cu 
literă de 5 cm: „P(o)m(e)ni, G(ospo)di: / Anastase, Nastea, / Costea, 
Caliţa. / 1780.” 

Personalul bisericii 

n «Catagrafia Eparhiei Argeş la 1824», se menţiona cu 

referire la: „Biserica Sf. loan Botezătorul. De zid. Pe 

moşiea oraşului, făcută de Hagi Mateiu (Ţăcălie). Preoţi: 
Barbu (protonotarie, 55 ani), scutit, ertat de răposatul; Gheorghie 
(40), Badea (40), Radu duhovnic (35). 

În catagrafie, se reproduc şi elemente informaţionale 
referitoare la biserică preluate din recensământul anului 1808, 
efectuat în perioada „ocupaţiunii ruseşti”: „preoţi: Barbul, Costandin”. 

«Anuarul Eparhiei Argeşului», apărut la Piteşti, în anul 1940, 
preciza componenţa numerică a enoriaşilor: „553 familii cu 1804 
suflete”, anul construcţiei bisericii actuale: 1887, starea de 
conservare — „bună”, precum şi existenţa unei case parohiale proprii. 
Slujitori ai sfântului lăcaş erau: paroh preot Nic. N. Popescu, iconom, 
licenţiat în teologie (n. 1899); preot ajutător — Ştefan Udrescu, 
licenţiat în teologie (n. 1907); cântăreții: Alex. lonescu (n. 1892) şi 
loan N. Tudor (n. 1925) — ambii absolvenţi ai Şcolii de cântăreţi 
bisericeşti. 

În anul 1975, potrivit «Monografiei Eparhiei Rîmnicului şi 
Argeşului», personalul bisericii parohiale se compunea din: preotul 
paroh iconom stavrofor Ştefan M. Udrescu, născut la 15 aprilie 
1907, preot [1935], încadrat la această parohie [1935], profesor de 
religie, protoiereu, membru în Consistoriul eparhial; preotul Marin M. 
Drăguşin, născut la 10 noiembrie 1929, preot [1958], încadrat la 
această parohie [1963], secretar al protoieriei Piteşti; preotul Nicolae 
N. Popescu, născut la 9 iulie 1899, preot [1929], fost profesor, 
preşedinte de cerc preoţesc şi cântăreţul Constantin Diaconescu 

Slujită cu devoțiune de preoţi conştienţi de misia lor 
duhovnicească, Biserica «Sf. loan» a rezistat încercărilor vremurilor, 
dăinuind ca un autentic altar de lumină şi de credinţă ortodoxă în 
vatra multiseculară a urbei piteştene. 

